**Beaivvi rohkos**

**1. adveantasotnabeaivi**

Árbmugas Ipmil,

don boađát min lusa bestojumiin.

Mii rohkadallat:

Atte midjiide árpmu jagi

mas cuovkanan váimmut dálkkoduvvojit.

vealahuvvon olbmot friddjandahkkojuvvojit,

ja mii máidnut lávlumiin du Bártni Jesus Kristusa, Hearrámet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**2. adveantasotnabeaivi**

Oskkáldas Ipmil,

don leat lohpidan ahte it goassege beahte min.

Mii rohkadallat:

Nanne min oskku du lohpádusaide,

vai mii beasašeimmet eallit ja jápmit ođđa almmi ja ođđa eatnama doaivagis,

du Bártni Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**3. adveantasotnabeaivi**

Ipmil, min doaivva,

don vuolggahit Gásttašeaddji Johanasa válmmaštit geainnu riikasat.

Mii rohkadallat:

Divtte eallima ádjagiid golggiidit,

ja duddjo ráfi ja vuoigatlašvuođa min gaskii,

Bártnát Jesus Kristusa, Hearrámet, bokte

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**4. adveantasotnabeaivi**

Jesus Kristus, Ipmila Bárdni,

don njidjet min eatnamii

ja Márjá riegádahtii du, vai don bálvalivččet min.

Mii rohkadallat:

Atte midjiide du miellalági, amamet ohcat iežamet,

muhto bálvalit lagamužžamet ja addit iežamet du ráhkisvuođa háldui,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Juovlaruohtta**

Ráhkis Ipmil,

don vuolggahit eŋgeliiddát Betlehema gittiide juovlaija.

Mii rohkadallat:

Čuovgga midjiide seavdnjadasas

ja divtte min nugo báimmanat gávdnat geainnu Beastámet Jesus Kristusa lusa,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Juovlaidja**

Árbmugas Ipmil,

don addet Bártnát njuorat mánnán olbmuid gihtii.

Mii rohkadallat:

Divtte min nugo Márjá ja Jovsset beassat

vuostáiváldit Jesusa ja oskkáldasat ráhkistit su,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Juovlabeaivi**

Ovddolaš Ipmil,

mii giitit ja máidnut du

guhte diktet Sáni šaddat olmmožin ja ássagoahtit min luhtte.

Mii rohkadallat:

Čájet midjiide dan hearvásvuođa mii báitá du áidnoriegádan Bártnis,

vai mii eŋgeliiguin ja olles du girkuin

beasašeimmet ávvudit bestojumi dihtii Jesus Kristusis, min Hearrás,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii. **Amen.**

**Stefanus-beaivi/2. juovlabeaivi**

Bassi Ipmil,

mii giitit martyraid ovddas,   
geat adde heakkaset evangeliuma dihtii.

Mii rohkadallat:

Nanne buohkaid geat doarrádallojuvvojit oskkuset dihtii.

Oahpat min ráhkistit min vašálaččaid   
ja rohkadallat sin ovddas geat doarrádallet min,

Bártnát, Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Sotnabeaivi juovllaid ja ođđabeaivvi gaskkas**

Árbmugas Ipmil,

don diktet Bártnát šaddat rašes olmmožin.

Mii rohkadallat:

Jeđđe min dego váibmoláđis eadni.

Várjal buot báhtareddjiid,

ja divtte min oaidnit friddjavuođa ja bestojumi Jesus Kristusis,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Ođđabeairuohtta**

Agálaš Ipmil,

don doalat áiggi gieđastat.

Mii rohkadallat:

Leage min luhtte go jahki molsašuvvá.

Atte midjiide boahtteáiggi ja doaivaga,

vai mii beasašeimmet eallit ja jápmit luohtedettiin

du Bárdnái Jesus Kristusii, Hearráseamet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Ođđabeaivi / Jesusa nammabeaivi**

Buotveagalaš, agálaš Ipmil,

don attát bestojumi ja ráfi Jesusa nammii.

Mii rohkadallat:

Mieđuš min ođđa jahkái,

ja divtte buressivdnádusat čuovgat oppa eatnama ala.

Atte girkui oskku, vai mii sáhtášeimmet dovddastit Jesus Kristusa Hearrán,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Kristusa almmustusbeaivi**

Agálaš Ipmil,

don diktet nástti oahpistit viisáid Betlehemii.

Mii rohkadallat:

Čuvge midjiide dan geainnu man mii galgat vádjolit.

Divtte buot álbmogiid oaidnit du hearvásvuođa,

ja máidnut su gii buvttii bestojumi,

Bártnát Jesus Kristusa, Hearrámet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Almmustusáiggi 2. sotnabeaivi**

Bassi Ipmil,

don diktet ráhkis Bártnát gásttašuvvot, vai son guottášii máilmmi suttu.

Mii rohkadallat:

Ođasmahte min min gásttas,

vai mii álo čuvošeimmet Jesus Kristusa, min Hearrá,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Almmustusáiggi 3. sotnabeaivi**

Ipmil, sivdnideaddjámet,

don fálat midjiide juhkat eallima ádjagis.

Mii rohkadallat:

Atte midjiide goikku dan maŋŋái maid don attát midjiide,

vai mii du rohkadalašeimmet vuoiŋŋas ja duohtavuođas

Bártnát Jesus Kristusa, Hearrámet, bokte

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Almmustusáiggi 4. sotnabeaivi**

Jesus Kristus, váibmoláđis Hearrá,

don diktet čalmmehemiid oaidnit

ja čovdet sin geaid buohcuvuohta čanai.

Mii rohkadallat:

Veahket min go mii heađisteamet čuorvut du,

vai mii beasašeimmet illudit du bestojumi dihtii,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Almmustusáiggi 5. sotnabeaivi**

Jesus Kristus, min Beasti,

don oainnát min go mii leat heađis ja váralašvuođas.

Mii rohkadallat:

Veahket min go eallin áitojuvvo, vai mii sáhtášeimmet luohtit du fápmui,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Almmustusáiggi 6. sotnabeaivi**

Jesus Kristus, Ipmila Bassi,

don máhtát jorgalit čierruma ávvudeapmin ja morraša illun.

Mii rohkadallat:

Daga min gohccin, vai mii ozašeimmet du agálaš eallima sániid

eat ge goassege jorggihivčče dus eret,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Gilvisotnabeaivi**

Eallima Ipmil,

árpmustat don leat gilván sánát min gaskii.

Mii rohkadallat:

Divtte min vuostáiváldit Sáni, vai dat šattašii ja láttašii min siste

dan beaivvi rádjái go du riika ollašuvvá,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Kristusa šearusmahttojumi beaivi**

Bassi Ipmil,

don almmustahttet hearvásvuođat Jesus Kristusis.

Mii rohkadallat:

Veahket min čiekŋaleappot ohcat oskku čiegusvuođain,

vai mii beasašeimmet oaidnit du Jesus Kristusa ámadajus,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Fástoláskkášsotnabeaivi / Sotnabeaivi ovdal fástu**

Hearrá Jesus Kristus,

ráhkisvuođas don addet iežat gillámuššii ja jápmimii min ovddas.

Mii rohkadallat:

Čájet midjiide dan geainnu maid don vázzet,

vai mii beasašeimmet jápmit duinna

ja bajásčuožžilit agálaš eallimii,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Gutnagaskavahkku**

Váibmoláđis Ipmil,

don sáhtát čoavdit min suttus ja nohkavašvuođas.

Mii rohkadallat:

Oahpat min fástudit nugo don dáhtut.

Daga min bissovažžan rohkosis, oskkáldassan ráhkisvuođas

ja duođalažžan vuoigatlašvuođa soađis.

Atte máilbmái doaivaga Jesus Kristusa ruossa bokte,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**1. fástosotnabeaivi**

Hearrá Jesus Kristus,

don girdet buot fillehusaid

ja vuitet soađi bahá vuostái.

Mii rohkadallat:

Oahpat min dán fástoáiggi eallit du sánis,

vai mii jorggihivččiimet eret buot bahávuođas ja čuvošeimmet du,

guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**2. fástosotnabeaivi**

Suokkarmeahttun Ipmil,

don oainnát min eallima ja min rahčamušaid.

Mii rohkadallat:

Atte midjiide bissovaš oskku, amamet goassege luoitit du,

muhto vuordit du buressivdnádusa,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**3. fástosotnabeaivi**

Buotveagalaš Ipmil,

don vuoittát buot bahá.

Mii rohkadallat:

Várjal min ja čoavdde min buot bahás,

vai mii beasašeimmet eallit čuovgasa mánnán,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**4. fástosotnabeaivi**

Ráhkisvuođa Ipmil,

don addet Bártnát min suttuid lonástussan.

Mii rohkadallat:

Jorgal min čalmmiid su guvlui go mii geahččaluvvot,

ja veahket min go mii leat heajut,

Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Márjjábeaivi**

Oavddu Ipmil,

don diktet Bártnát šaddat olmmožin,

gean Bassi Vuoigŋa sahkanahtii.

Mii rohkadallat:

Atte midjiide dan oskku mii Márjjás lei,

ja daga min jállun nugo son,

vai mii dagašeimmet du dáhtu ráhkisvuođas, ja máidnut du lávlumiin,

Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Pálbmasotnabeaivi**

Jesus Kristus, vuollegis gonagas,

don bohtet min lusa, badjelgehččojuvvon ja geafin.

Mii rohkadallat:

Soabat min Ipmiliin ja guhtet guimmiideametguin.

Oahpat min luohpat das mii mis lea ja čuovvut du,

guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Skilleduorastat**

Hearrá Jesus Kristus,

don addet iežat min suttuid soabahussan

ja bovdet min bassi mállásiiddásat.

Mii rohkadallat:

Ovttastahte min iežainat láibbis ja viinnis.

Leage min lahka vaikko mii beahttit,

ja divtte min oppa girkuinat čoagganit du lusa du ollašuvvan riikii,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Guhkesbearjadat**

Agálaš, árbmugas Ipmil,

don vuolggahit Bártnát gillát ja jápmit min dihtii.

Mii rohkadallat:

Raba min váimmuid ruossa čiegusvuhtii.

Divtte Kristusa ruossa šaddat doaivaga mearkan

máilmmis mas leat gillámuša ja bahávuođa mearkkat,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Beassášidja / Iđitlávlun**

Agálaš Ipmil, eallima álgu,

dán ija don čuoččáldahttet Kristusa hávddis ođđa eallimii.

Mii máidnut du du ráhkisvuođa ovddas mii lea gievrrat go jápmin.

Mii rohkadallat:

Čuovgga midjiide go idja lea seavdnjat, ja nanne min gástta árpmus,

Bártnát, Jesus Kristusa, Hearrámet, bokte,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Beassášbeaivi**

Jesus Kristus, bajásčuožžilan Hearrá ja Beasti,

mii giitit ja máidnut du.

Don leat botken jápmima láhkkiid ja cuvken beargalaga fámu.

Mii rohkadallat:

Deavdde min váimmu iluin dan ealli doaivaga dihtii

maid don leat addán midjiide,

vai mii nugo nissonat hávddi luhtte duođaštivččiimet du bajásčuožžileami,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**2. beassášbeaivi**

Bajásčuožžilan Beasti, Jesus Kristus,

don almmustahttet iežat olbmuide geat ledje čalmmehuvvan morrašis.

Mii rohkadallat:

Rávkka min namain, doaje láibbi ja leike viinni,

vai mii dovdášeimmet du

ja ávvudivččiimet go don ealát ja leat min gaskkas,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Beassášáiggi 2. sotnabeaivi**

Bajásčuožžilan Beasti, Jesus Kristus,

don geiget midjiide gieđaidat go mii eahpidit.

Mii rohkadallat:

Atte midjiide oskku go mii eat ipmir,

vai mii ealášeimmet du bajásčuožžileami čuovggas

ja attášeimmet ándagassii min iežamet ja earáid beahttima,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Beassášáiggi 3. sotnabeaivi**

Jesus Kristus, buorre báimman,

don dovddat min ja láidet min vanhurskkisvuođa bálgáid mielde.

Mii rohkadallat:

Várjal min buot váralašvuođain

ja oza min go mii čádjidit,

vai mii čoagganivččiimet du lusa du agálaš riikii,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Beassášáiggi 4. sotnabeaivi**

Hearrá Jesus Kristus,

don leat geaidnu, duohtavuohta ja eallin.

Mii rohkadallat:

Oahpat min ráhkistit guhtet guimmiideamet nugo don leat ráhkistan min,

ja nanne min dan doaivagis ahte mii beassat čoagganit du lusa du riikii,

don guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Beassášáiggi 5. sotnabeaivi**

Eallima Ipmil,

Bártnát Jesus Kristusa bokte don leat ásahan riikkat min gaskii.

Mii rohkadallat:

Bisut min ráhkisvuođastat, vai mii guottášeimmet valljugas šaddosiid,

dego duohta viidnemuora oavssit, Jesus Kristusis.

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Beassášáiggi 6. sotnabeaivi**

Almmálaš Áhčči,

don gulat min rohkosiid.

Mii rohkadallat:

Šaddos du dáhttu eatnama alde.

Veahket min luohttit du ovddasmorrašii ja bidjat buot du ovdii,

vai Kristus ásašii oskku bokte min váimmuin,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Helloduorastat**

Buotveagalaš Ipmil,

don leat bajidan Bártnát Jesus Kristusa

ja bidjan su olgeš gieđat beallái.

Mii rohkadallat:

Atte midjiide Vuoiŋŋat, vai mii

sárdnidivččiimet evangeliuma buot álbmogiidda,

dassá go Kristus máhccá ja ođasmahttá buot,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Sotnabeaivi ovdal hellodagaid**

Bassi, ovddolaš Ipmil,

don it čájehan fámot riđus, muhto hearkkes jaskatvuođas.

Mii rohkadallat:

Vuolggat midjiide Vuoiŋŋat, vai mii dovddiidivččiimet duohtavuhtii.

Divtte min nugo Márjá ja apoastalat oskkáldasat bissut ovttas rohkosis,

Bártnát, Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Hellodatruohtta**

Bassi Vuoigŋa,

boađe ja guoskkat min váimmuid,

vai du girku ođasmahttojuvvošii oskkus, doaivagis ja ráhkisvuođas,

Jesus Kristusa, Hearrámet, bokte,

guhte duinna ja Áhčiin eallá ja ráđđe,

okta duohta Ipmil agálašvuođas agálašvuhtii.

**Amen.**

**Hellodatbeaivi**

Bassi Vuoigŋa, min eallindahkki,

mii giitit ja máidnut du.

Don bohtet dolainat máhttájeddjiid badjelii hellodatbeaivvi

ja addet sidjiide viisodaga ja fámu.

Mii rohkadallat:

Doalat oskku ja ráhkisvuođa buollevažžan min gaskkas,

vai mii roahkkadit sárdnidivččiimet evangeliuma Jesus Kristusa, Hearrámet, birra,

guhte duinna ja Áhčiin eallá ja ráđđe,

okta duohta Ipmil agálašvuođas agálašvuhtii.

**Amen**.

**2. hellodatbeaivi**

Bassi Ipmil,

don it geahča olbmuid hámi beallái,

muhto golggahat Vuoiŋŋat buot álbmogiid badjelii.

Mii rohkadallat:

Čájet midjiide mii duohta ipmilbalolašvuohta lea,

ja láide min Jesus Kristusa lusa, gii lea ealli čázi ája,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođa sotnabeaivi**

Golmmaoktalaš Ipmil,

min sivdnideaddji, beasti ja eallindahkki, mii rohkadallat:

Čuvge min jierpmi, ođasmahte min váimmuid

ja atte midjiide ealli oskku,

vai du girku sárdnidivččii Kristusa evangeliuma,

don guhte ealát ja ráđđet,

okta duohta Ipmil, agálašvuođas agálašvuhtii.

**Amen.**

**Golmmaoktavuođaáiggi 2. sotnabeaivi**

Eallima Ipmil,

don leat sivdnidan min eallit ovttas duinna

ja riegádahttán min ođđasis čázis ja Vuoiŋŋas.

Mii rohkadallat:

Bisut min gástta árpmus, vai mii ealášeimmet Jesusa máhttájeaddjin,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 3. sotnabeaivi**

Agálaš Ipmil, buot ilu ája,

don gohččot min mannat ja bovdet du stuorra headjamállásiidda.

Mii rohkadallat:

Ovttastahte min eahkedismálisbeavddistat

vai mii nannejuvvošeimmet vádjolettiin almmálaš headjamállásiidda,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 4. sotnabeaivi**

Vuollegis Hearrá, Jesus Kristus,

don válljejit váivvášvuođa ja vuolideami.

Mii rohkadallat:

Láide min ráhkisvuođa geidnui,

amamet mii ohcat máilmmi riggodaga,

muhto váldit ruossamet ja čuovvut du,

guhte Áhčiinat ja Bassi vuoiŋŋain ealát ja ráđđet,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 5. sotnabeaivi**

Árbmugas Ipmil,

don vuolggahit profehtaid duođaštit ja sárdnidit du dáhtu.

Mii rohkadallat:

Divtte girku leat duohtavuođa jietna máilmmis.

Várjal min vearri jienaid ja fillejeaddji sániid vuostái,

vai mii nannosit oskkošeimmet du árbmui,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Apoastalbeaivi / Golmmaoktavuođaáiggi 6. sotnabeaivi**

Bassi Ipmil,

don rávket ollismeahttun olbmuid apoastalin.

Mii rohkadallat:

Rávkka min du duođašteaddjin máilmmis.

Ráhkkanahte nissoniid ja dievdduid, mánáid ja boarrásiid,

vai mii livččiimet du girku ealli geađggit,

huksejuvvon duohta geađgejuolgái, Jesus Kristusii, Hearráseamet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 7. sotnabeaivi**

Agálaš Ipmil,

don leat ipmil gii álo oainnát min.

Mii rohkadallat:

Čuorvvo min go mii dáhttut

čiehkádit olbmuid ovddas ja du ovddas,

vai mii oččošeimmet roahkkatvuođa

eallit oinnolaččat du árpmolaš muođuid ovddas,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 8. sotnabeaivi**

Árbmugas Ipmil,

don leat addán midjiide báhkkoma ahte mii galgat ráhkistit du ja lagamužžamet.

Mii rohkadallat:

Árvvasmahte min, amamet čohkket dávviriid alcceseamet,

muhto juogadit du attáldagaid lagamuččaideametguin,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 9. sotnabeaivi**

Váibmoláđis Ipmil,

don čuoččáldahtát návccaheami

ja dubmet vuoiggalaččat ja ráhkisvuođain.

Mii rohkadallat:

Várjal min amamet dubmet iežamet ja earáid,

muhto diktit aivve du dubmet,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 10. sotnabeaivi**

Árbmugas Ipmil,

don rávkkat min jorgalussii.

Mii rohkadallat:

Váldde suttuvealggi mis eret,

ja oahpat min addit ándagassii guhtet guimmiidasamet.

Várjal min váibmoláđismeahttunvuođas ja goavisvuođas,

vai mii beaivválaččat rabašeimmet iežamet

du ráhkisvuhtii Jesus Kristusis, Hearrásteamet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 11. sotnabeaivi**

Ipmil, min lonisteaddji,

don čoavddát min suttu ja jápmima válddis.

Mii rohkadallat:

Várjal min iešráđálašvuođas,

vai mii válddášeimmet vuostái čovdojumi mii lea

du Bártnis Jesus Kristusis, Hearrásteamet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 12. sotnabeaivi**

Oskkáldas Ipmil,

don it goassege vajálduhte mánáidat,

ja don dieđát maid mii dárbbašit.

Mii rohkadallat:

Čoavdde min min morrašiin

ja oahpat min luohttit dasa ahte don anát mis fuola,

vai mii ozašeimmet du riikka,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 13. sotnabeaivi**

Vánhurskkis Ipmil,

don leat addán midjiide buot mii mis lea,

ja rávkkat min eallit dutnje gudnin.

Mii rohkadallat:

Atte midjiide viisodaga ja roahkkatvuođa

hálddašit dan maid mii leat ožžon dus,

vai min eallin attášii bistevaš šaddosiid,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Viidnegárdesotnabeaivi / Golmmaoktavuođaáiggi 14. sotnabeaivi**

Eallima Ipmil, girku Hearrá,

don leat rávkan min du viidnegárddi bargin.

Mii rohkadallat:

Hukse du girku ja nanne min min bálvalusas,

vai mii barggašeimmet iluin du ja lagamuččaideamet ovddas,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 15. sotnabeaivi**

Oskkáldas Ipmil,

don ráhkistat min dego ráhkislaš eadni ja áhčči.

Mii rohkadallat:

Oahpat min guldalit du sániid,

vai mii rikkošeimmet ipmárdussii ja ráhkisvuhtii,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 16. sotnabeaivi**

Buot buorrevuođa Ipmil,

don gulat min váidalusaid.

Mii rohkadallat:

Jeđđe min gillámušas ja áŧestusas,

vai mii oččošeimmet fámu lohpádusas ahte don dagat buot ođasin,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 17. sotnabeaivi**

Agálaš Ipmil, min sivdnideaddji,

don čuoččáldahttet Jesusa hávddis.

Mii rohkadallat:

Atte girkosat fámu sárdnidit eallima sáni jápmima máilmmis,

vai buohkat dorvvastivččiimet sutnje gii lea bajásčuožžileapmi ja eallin,

Jesus Kristus, Hearrámet,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 18. sotnabeaivi**

Ipmil min jeđđejeaddji,

dus lea fápmu čuoččáldahttit buhcciid

ja addit midjiide ođđa fámu ja návccaid.

Mii rohkadallat:

Gillá minguin min buozalvasain ja givssiin,

ja ođasmahte min Bassi vuoiŋŋat bokte,

vai mii vuordámušain ealášeimmet dan beaivái

go don ođasmahtát buot,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 19. sotnabeaivi**

Bassi Ipmil,

don leat čállán dáhtut juohke olbmo váibmui.

Mii rohkadallat:

Nanne min oskku dutnje,

vai mii juohke beaivvi vuostáiválddášeimmet dan vanhurskkisvuođa

maid don attát midjiide Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 20. sotnabeaivi**

Agálaš Ipmil, ráhkisvuođa ája,

don leat sivdnidan min eallit ovttas duinna

ja guhtet guimmiideametguin.

Mii rohkadallat:

Hukse ráfi min ruovttuide

ja buressivdnit buot náittosdiliid, bearrašiid ja searvevuođaid.

Deavdde min ráhkisvuođainat, vai mii bálvalivččiimet du iluin,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 21. sotnabeaivi**

Vánhurskkis Ipmil,

don leat sivdnidan máilmmi ja almmustahttán du buori dáhtu midjiide.

Mii rohkadallat:

Várjal min jierpmehisvuođas ja vuovdáivuođas,

vai mii áimmahušašeimmet du sivdnádusa

ja juogadivččiimet eatnama riggodaga singuin geat gillájit,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 22. sotnabeaivi**

Bassi Ipmil, eallima ája,

don leat sivdnidan máilmmi sániinat.

Mii rohkadallat:

Oahpat min eallit čuovgasa mánnán,

amamet beahttit du ja lagamužžamet,

muhto čájehit váibmoláđisvuođa sánii- ja daguiguin,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Golmmaoktavuođaáiggi 23. sotnabeaivi**

Bassi Ipmil,

don álo gozihat min.

Mii rohkadallat:

Bovtte min geat dávjá leat fuollameahttumat,

vai mii livččiimet ráhkkanan,

ja vuorddášeimmet dan beaivvi go Jesus Kristus máhccá hearvásvuođas

dubmet elliid ja jábmiid,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Duopmosotnabeaivi / Kristusa gonagasbeaivi**

Bassi Ipmil,

don ásat allagasas ja bassivuođas

ja su luhtte geas lea cuovkanan váibmu ja gean vuoigŋa lea vuoliduvvon.

Mii rohkadallat:

Daga min gohccin, vai mii dovdášeimmet du buohkain geat gillájit.

Geahča árpmuin midjiide duomu beaivvi,

vai mii beasašeimmet boahtit du riikka ávvui ja illui

beastámet Jesus Kristusa bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Čuovgameassu**

Agálaš Ipmil,

don sivdnidit čuovgga ja vuolggahit Bártnát čuovggasin máilbmái.

Mii rohkadallat:

Ale divtte min vádjolit seavdnjadasas,

muhto divtte min eallit Jesus Kristusa, Hearrámet, čuovgasis,

son guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Ginttalmeassu, guovvamánu 2. b.**

Agálaš Ipmil,

don sivdnidit čuovgga ja vuolggahit Bártnát máilmmi čuovggasin.

Mii rohkadallat:

Raba min čalmmiid du bestojupmái,

vai mii nugo Hanna ja Márjá giittášeimmet ja máinnošeimmet du

Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Sámi álbmotbeaivi, guovvamánu 6. b.**

Ipmil, almmi ja eatnama sivdnideaddji.

don leat rávkan máilmmi álbmogiid leat oktan álbmogin Kristusis.

Giitu go mii buohkat beassat illudit iežamet árbbi ja máddariiddámet eatnama dihtii.

Mii rohkadallat:

Várjal ja láide sámi álbmoga,

ja atte buot álbmogiidda árvvolaš eallima vuoiggalašvuođas ja ráfis,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Miessemánu 1. b.**

Vánhurskkis Ipmil,

don leat rávkan min hálddašit eatnama ja ráhkistit guhtet guimmiideamet.

Mii rohkadallat:

Atte midjiide dáhtu juogadit du attáldagaid vuoigatlaččat.

Divtte min barggu šaddat buressivdnádussan buot olbmuide,

vai mii ovttas huksešeimmet servvodaga oktasaččat, vuoiggalaččat ja ráfálaččat,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Miessemánu 17. b.**

Árbmugas Ipmil,

giitu min riikka ovddas gos mii ássat,

min vuođđolága ja min friddjavuođa ovddas.

Mii rohkadallat:

Gozit min riikka.

Basuhuvvos du namma min gaskkas.

Várjal min čeavláivuođa vuostái ja oahpat min leat guosseláđđásat.

Atte buot máilmmi álbmogiidda ja našuvnnaide árvvolaš eallima friddjavuođas ja ráfis,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Mihcamárbeaivi/Jonssot, geassemánu 24. b.**

Ipmil, sivdnideaddjámet,

don vuolggahit gásttašeaddji Johanasa válmmaštit du Bártni geainnu.

Mii rohkadallat:

Divtte min vuostáiváldit du árpmu ja duohtavuođa evangeliuma,

vai mii sárdnidivččiimet dan buot álbmogiidda,

Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Bassi Ovllá beaivi / Olssot, suoidnemánu 29. b.**

Árbmugas Ipmil,

don vuolggahit áirasiiddát ásahit girku Norgii.

Giitu go sáhtát atnit ollismeahttun olbmuid sárdnidit du sáni.

Mii rohkadallat:

Oahpat min hálddašit evangeliuma oskkáldasat.

Veahket min deaivvadit eará oskku olbmuiguin ráhkisvuođain ja árvvus atnimiin,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Mihkalmas, čakčamánu 29. b.**

Agálaš Ipmil, almmi ja eatnama Hearrá,

dus leat eŋgelat ja olbmot du bálvalusas.

Mii giitit du go vuolggahat áirasiiddát

várjalit ja suddjet min bahás fámuid vuostái.

Mii rohkadallat:

Divtte min soahtat oskku buori soađi,

vai mii dán eallima maŋŋil oččošeimmet oasi eŋgeliid máidnunlávlagis almmis,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Čakčagiittosbasit**

Ipmil sivdnideaddjámet,

mii giitit du gii divttát eatnama guoddit šattuid

ja attát midjiide buot maid mii dárbbašit.

Mii rohkadallat:

Muittut beaivválaččat midjiide ahte buot mii lea sivdniduvvon, gullá dutnje,

vai mii giitevašvuođain válddášeimmet vuostái du attáldagaid

ja juogadivččiimet singuin geat gillájit heađi,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Gáhtamuš- ja rohkosbeaivi, golggotmánu maŋimuš sotnabeaivi**

Árbmugas Ipmil,

don leat sivdnidan min iežat gova mielde

ja hábmet min ođđasit sivdnideaddji gieđainat.

Mii rohkadallat:

Atte midjiide suttuid ándagassii ja ođasmahte iežat gova min siste,

vai mii jorggihivččiimet dutnje ja ealášeimmet du buori dáhtu mielde,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Reformašuvdnabeaivi, golggotmánu 31. b.**

Oskkáldas Ipmil,

don vuolggahit bestojumi evangeliuma min lusa.

Mii rohkadallat:

Sivdnit ealli oskku min sisa ja ođasmahte girkot.

Divtte du árpmu ja duohtavuođa sárdniduvvot buot olbmuide,

dassá go du riika ollašuvvá Jesus Kristusa, beastámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Hállemasbeaivi, skábmamánu vuosttaš sotnabeaivi**

Buotveagalaš, agálaš Ipmil,

mii giitit du buohkaid ovddas geat leat soahtan buori soađi

ja bisuhan oskku.

Mii rohkadallat:

Atte midjiide du Vuoiŋŋa ja fámu, vai mii sáhtášeimmet eallit ja jápmit du siste

ja čuovvut sin geat leat mannan min ovddabeale,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Muitobeaivi**

Agálaš Ipmil,

Don leat min doaivu ja min dorvu.

Mii rohkadallat:

Jeđđe min go mii moraštit ja ohcalit ráhkkásiiddámet,

ja nanne min oskku, vai mii eallimis ja jápmimis dorvvastivččiimet dutnje,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Sivdnádusa ovddas**

Agálaš Ipmil,

don sivdnidit almmi ja eatnama ja buot heakkalaččaid.

Mii rohkadallat:

Divtte min illudit du sivdnádusa dihtii

ja raba min čalmmiid eallima ovdui,

amamet goaridit luonddu,

muhto vai mii giitosiin áimmahušašeimmet du attáldagaid

ja juogadivččiimet daid vuoiggalaččat,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Kristtalaš oktavuođa ovddas**

Ipmil, min sivdnideaddji ja lonisteaddji,

don leat vuođđudan du girku eatnama ala.

Mii rohkadallat:

Ovttastahte min duohtavuođastat

ja daga ráhkisvuođa buollin min gaskkas,

vai mii ovttain mielain ja jienain dovddastivččiimet ahte Jesus Kristus lea Hearrá,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Vuoiggalašvuođa ja ráfi ovddas**

Ipmil, min dorvu,

don leat sivdnidan buot olbmuid iežat gova mielde.

Mii rohkadallat:

Várjal min veahkaválddi ja sordojumi vuostái,

ale ge divtte min iežamet šaddat vuoigatmeahttunvuođa ja riiddu gaskaoapmin.

Divtte vuoiggalašvuođa ráđđet min gaskkas ja atte midjiide du ráfi,

Bártnát Jesus Kristusa, Hearrámet, bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**

**Doarrádallojuvvon olbmuid ovddas**

Ipmil, min suodjalus áŧestusain,

don leat buohkaid lahka geat doarrádallojuvvojit.

Mii rohkadallat:

Geahča du gillájeaddji girkot beallái.

Raba min čalmmiid,

amamet dagahit geasage gillámuša sin oskku dihtii.

Oahpat min atnit fuola buohkain geat bággehallet báhtarit,

Bártnát Jesus Kristusa, Hearrámet bokte,

guhte duinna ja Bassi vuoiŋŋain eallá ja ráđđe,

okta duohta Ipmil agálašvuođas agálašvuhtii.

**Amen.**